*VEGA og LiveNation præsenterer:*

**Bølgende blød folkpop fra Jack Johnsons hawaiianske surfkammerat**

*Den 28. september spinder Donavon Frankenreiter Lille VEGA ind i blød, guitarbåren folkpop inspireret af livets grundlæggende følelser.*

Donavon Frankenreiter er en amerikansk singer/songwriter og guitarist, som spiller blød folkpop.

I selskab med den tilbagelænede guitarpop-sangers varme og klangfulde vokal føler man sig lynhurtigt hensat til en intim improviseret optræden på en solbeskinnet strand tilsat ømheden af et gammelt kærestebrev. Guitaristens smittende varme og fintslebne popfornemmelser får hurtigt lytteren til at lukke øjnene og drømme sig væk fra en kold og forhastet hverdag i et varmt, euforisk øjeblik.

Før Frankenreiter søsatte en karriere som protégé af Jack Johnson, fokuserede han sin energi på surfing. Som ung teenager var han et så lovende talent, at han flyttede fra Los Angeles til surfmekkaet Hawaii. Livet som professionel surfer har sat sit tydelige præg på hans sangskrivning. De bløde, groovy og upbeat sange bliver serveret med entusiasme og vaskeægte sjælfuldhed, der fremmer lysten til at føle det lune sand mellem tæerne og salten fra havvandet på huden. De to verdener er som skabt for bohemetyper som Frankenreiter, som udtaler: *”the surfing thing keeps me alive, and the music keeps me grounded.”*

Siden debuten i 2002 har manden med det fyldige overskæg udgivet adskillige album. På det seneste, *The Heart* fra 2015, som er skrevet i samarbejde med Grant-Lee Phillips, synger han simple og sentimentale kærlighedssange, som kommer direkte fra hjertet. Albummet er grundlæggende båret af nydelse og velvære, men behandler også alvorlige emner som kærlighed og tab, tro og håb og mest af alt selvransagelse og frihed.

**Fakta om koncerten:**

Donavon Frankenreiter (US)

Fredag d. 28. september kl. 21.00

Lille VEGA, Enghavevej 40, 1674 København V

Billetpris: 220 kr. + gebyr

Billetsalget starter fredag d. 9. marts via vega.dk, livenation.dk og Ticketmaster